Vyhlásenie

#### Návrh zákona o výstavbe (stavebný zákon) sa predkladá na rokovanie Legislatívnej rady vlády SR s rozpormi s Asociáciou zamestnávateľských zväzov a združení, Republikovou úniou zamestnávateľov, Ministerstvom životného prostredia.

* Ministerstvo životného prostredia trvá na pripomienke, aby súčasťou návrhu zákona boli novelizácie ostatných zákonov, ktoré na stavebný zákon resp. jeho konkrétne ustanovenia priamo odkazujú, resp. využívajú ním zadefinované pojmy priamo vo svojom texte. Napr. zákon č. 543/2002 Z. z. o ochrane prírody a krajiny v znení neskorších predpisov, zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov alebo v zákone č. 79/2015 Z. z. o odpadoch a o zmene a doplnení niektorých zákonov v znení neskorších predpisov.

Pripomienka nie je akceptovaná. Pri prijatí zákona bude nastavená účinnosť tak, aby sa mohli pripraviť novely súvisiacich predpisov v súčinnosti s dotknutými rezortmi, ako vyplýva aj z navrhovaného uznesenia vlády v bodoch C.1 a C.2.

* Asociácia zamestnávateľských zväzov a združení a Republiková únia zamestnávateľov navrhujú doplniť v § 26 povinnosť, aby stavebník pred začatím vykonávania stavebných prác zabezpečil vytýčenie priestorovej polohy inžinierskych sietí. Pripomienka je neakceptovaná. Dať vytýčiť priestorovú polohu inžinierskych sietí je na zodpovednosti projektanta a zhotoviteľa stavby. Požiadavku na ich vytýčenie uplatní vlastník inžinierskych sietí u projektanta pri prerokovaní stavebného zámeru.
* Asociácia zamestnávateľských zväzov a združení a Republiková únia zamestnávateľov navrhujeme preformulovať § 27 ods. 1: ustanovenie tak, aby zhotoviteľom stavby bola osoba, ktorá je oprávnená zhotovovať a odstraňovať stavby a zabezpečovať na tento účel potrebné stavebné práce a iné odborné činnosti a nemusí pritom byť len podnikateľským subjektom.

Pripomienka je neakceptovaná. Zhotoviteľom stavby môže byť len právnická osoba alebo fyzická osoba, ktorá má zhotovovanie stavieb uvedené v živnostenskom alebo v obchodnom registri a v tejto činnosti podniká. Dodávateľom jednotlivých stavebných prác môže byť aj osoba, ktorá nie je podnikateľom, ak spĺňa pre ten ktorý druh stavebných prác odbornú kvalifikáciu.

* Republiková únia zamestnávateľov navrhuje, aby v § 27 bolo ustanovené, že zhotoviteľom stavby môže byť aj fyzická osoba, ak má vysokoškolské vzdelanie architektonického alebo stavebného zamerania a najmenej tri roky praxe vo výstavbe, alebo má úplné stredné odborné vzdelanie stavebného zamerania a najmenej päť rokov praxe vo výstavbe.

Pripomienka je neakceptovaná. Ak fyzická osoba pravidelne vykonáva činnosť zhotovovania stavieb, musí byť zapísaná v živnostenskom registri a teda v tejto činnosti podniká. Inak môže ísť o stavebníka, ktorý sám pre seba zabezpečuje zhotovenie stavby svojpomocou.